डॉक्टर या मशीन चूके, पर दृष्टिहीन लड़कियां मटर जितने ट्यूमर को उंगलियों से छूकर बतातीं
बिना आंखों के ही कोई छूकर ये बता दे कि ब्रेस्ट में ट्यूमर या लंप है तो आप इसे क्या कहेंगे? पावरफुल टच या उंगलियों का जादू, जैसे उंगलियों में कोई सेंसर लगा हो! जहां मैमोग्राफी भी ब्रेस्ट में बनी गांठ न पकड़ पाए।
बिना आंखों के ही कोई छूकर ये बता दे कि ब्रेस्ट में ट्यूमर या लंप है तो आप इसे क्या कहेंगे? पावरफुल टच या उंगलियों का जादू, जैसे उंगलियों में कोई सेंसर लगा हो! जहां मैमोग्राफी भी ब्रेस्ट में बनी गांठ न पकड़ पाए, डॉक्टर भी चूक जाए, वहां मेडिकल टैक्टाइल एग्जामिनर (MTE) 0.5 सेमी यानी मटर के दाने के आकार की गांठ का भी पता लगा लेती हैं।
आपके मन में सवाल उठेगा कि मेडिकल टैक्टाइल एग्जामिनर किसे कहते हैं? 
दरअसल, ये दृष्टिहीन लड़कियां हैं जो केवल उंगलियों के सहारे ब्रेस्ट की जांच करती हैं और यह पता लगाती हैं कि ब्रेस्ट में कहीं कोई एब्नॉर्मलिटी तो नहीं है। गड़बड़ी मिलने पर डॉक्टर कुछ मेडिकल टेस्ट के जरिए कंफर्म करते हैं कि ये ट्यूमर या लंप कैंसर तो नहीं।
आगे बढ़ने से पहले पांच सवालों के जवाबों से जान लेते हैं कि ये MTE क्या काम करती हैं।
सवाल 1- ब्रेस्ट में गांठ पकड़ने के लिए प्रारंभिक जांच के रूप में सेल्फ ब्रेस्ट एग्जामिनेशन (SBE) है, फिर MTE की जरूरत क्यों?
जवाब: खुद जांच करने पर ब्रेस्ट में 2.5 से 3 सेंटीमीटर तक के लंप ही पकड़ में आते हैं, लेकिन MTE 0.5 सेंटीमीटर यानी मटर के दाने बराबर लंप को भी खोज लेती हैं।
सवाल 2- डॉक्टर या नर्स भी तो छूकर इसका पता लगा सकते हैं?
जवाब: बहुत बारीकी से जांच करने पर भी डॉक्टर या नर्स 1 से 1.5 cm तक की गांठ का ही पता लगा पाते हैं। इससे छोटे लंप पकड़ में नहीं आते। साथ ही इस जांच में काफी समय लगता है, डॉक्टर इतना समय नहीं दे सकते।
सवाल 3- दृष्टिहीन लड़कियां ही ये जांच क्यों करती हैं?
जवाब: क्योंकि दृष्टिहीन लड़कियों में ‘सेंस ऑफ टच’ आम लोगों के मुकाबले अधिक होता है। कई स्टडीज में साबित हो चुका है कि दृष्टिहीनों में हियरिंग, टच और दूसरे सेंसरी ऑर्गन (ज्ञानेंद्रियों) की पावर ज्यादा होती है। MTE फोकस होकर ब्रेस्ट के इंच दर इंच एरिया की जांच करती हैं इसलिए छोटे ट्यूमर भी पकड़ में आ जाते हैं।
सवाल 4- ब्रेस्ट कैंसर की शुरुआती जांच के इस तरीके का क्या कोई वैज्ञानिक आधार है?
जवाब: हां, यूरोपियन सोसाइटी ऑफ मेडिसिन में इस तरीके की सफलता पर रिसर्च छपी है।
सवाल 5- क्या भारत में ही ब्रेस्ट कैंसर डिटेक्शन के इस तरीके का इस्तेमाल हो रहा है या अन्य देशों में भी इसकी शुरुआत हुई है?
जवाब: 2010 में जर्मनी के गायनेकोलॉजिस्ट डॉ. फ्रैंक हॉफमैन ने इसकी शुरुआत की। अब जर्मनी के बाद भारत, मेक्सिको, कोलंबिया, ऑस्ट्रिया और स्विटजरलैंड में भी मेडिकल टैक्टाइल एग्जामिनर काम करती हैं।
ब्रेस्ट टैक्टाइल जांच शुरू करने से पहले MTE लिंफ नोड्स की जांच करती हैं। इसके बाद ब्रेस्ट की ब्रेल टेप के जरिए जांच की जाती है-
अब समझते हैं कि MTE ब्रेस्ट की जांच कैसे करती हैं।
ब्रेल मार्क वाले टैक्टाइल टेप का होता है इस्तेमाल
नेशनल एसोसिएशन फॉर ब्लाइंड (NAB)-डिस्कवरिंग हैंड्स दिल्ली की मास्टर ट्रेनर सोनल प्रकाश MTE को ट्रेनिंग देती हैं। उन्होंने यह प्रक्रिया समझाई-
पेशेंट की मेडिकल हिस्ट्री नोट करती हैं MTE, इससे इलाज में आसानी
गुरुग्राम स्थित मेदांता अस्पताल में ब्रेस्ट सर्जरी की सीनियर डायरेक्टर डॉ. कंचन कौर ने बताया कि MTE केवल ब्रेस्ट की जांच ही नहीं करतीं बल्कि पेशेंट की पूरी मेडिकल हिस्ट्री पता करती हैं।
पीरियड्स आने और बंद होने की उम्र, पहले बच्चे का जन्म कब हुआ, कुल कितनी प्रेग्नेंसी रहीं, डिलीवरी सिजेरियन रही या नॉर्मल, ब्रेस्ट फीडिंग, फैमिली प्लानिंग के लिए उपाय, मेनोपॉज के लक्षण क्या थे, निप्पल डिस्चार्ज, स्मोकिंग, अल्कोहल की आदतें समेत सारी जानकारी लेती हैं।
किसी महिला की ब्रेस्ट में गांठें मिलती हैं तो इन फाइंडिंग्स से उसके इलाज में और आसानी होती है।
खबर में आगे बढ़ने से पहले एक पोल पर अपनी राय दें-
बेंगलुरु के साइट केयर हॉस्पिटल में आयषा और नूर मेडिकल टैक्टाइल एग्जामिनर (MTE) हैं। आयषा (23 वर्ष) बेंगलुरु और नूर (22 वर्ष) कोलार की रहने वाली हैं। आयषा और नूर ने बताया कि वे एक दिन में 7-7 मरीजों की जांच कर सकती हैं। एक जांच में 40 से 45 मिनट लग जाते हैं। कई बार उन्होंने बेंगलुरु से बाहर जाकर भी जांच की है।
आयषा और नूर दोनों जन्म से ही नेत्रहीन हैं। उन्हें अस्पताल में इस जॉब से 15000 रुपए की सैलरी मिलती है। अस्पताल ही पीजी हॉस्टल में रहने-खाने का खर्च उठाता है।
डरते-डरते पूछा, ब्लाइंड लड़की से जांच कराने में कोई ऐतराज तो नहीं 
डॉ. कंचन कौर ने बताया कि ब्लाइंड लड़कियों की ट्रेनिंग के बाद उन्हें पहली बार मेदांता में ब्रेस्ट की जांच करने के लिए रखा गया। वो यहां इंटर्नशिप कर रही थीं।
जब एक महिला ब्रेस्ट की क्लीनिकल जांच के लिए आई तो उनसे डॉक्टर ने डरते-डरते पूछा कि महिला को ब्लाइंड लड़की से जांच कराने में कोई परेशानी तो नहीं होगी। डॉक्टर कंचन को डर था कि कहीं महिला इससे इनकार न कर दे, लेकिन महिला जांच करवाने को राजी हो गई।
दिल्ली की मोना शर्मा एक एनजीओ चलाती हैं। वो रेगुलर अपने ब्रेस्ट के चेकअप के लिए आती हैं। मोना ने बताया कि ब्लाइंड लड़कियों से जांच करवाने का अनुभव ठीक रहा है।
ऐसे ही बेंगलुरु की नर्स कारुण्या अंबरीश ने बताया कि उन्होंने एहतियातन एमटीई से चेकअप कराया और वह अपने चेकअप से संतुष्ट हैं।
एमटीई की जांच में मिला स्टेज 2 का कैंसर, बची जान
दिल्ली की एक कंपनी में एचआर प्रोफेशनल अनुष्का (बदला हुआ नाम) ने बताया कि उनकी उम्र 49 साल है। इस उम्र की वजह से वह सावधानी बरतने के लिए ब्रेस्ट जांच के लिए चार साल पहले सीके बिरला अस्पताल गईं।
यहां ब्लाइंड लड़कियों ने उनकी जांच की। पहले तो उन्हें अटपटा लगा, लेकिन लड़कियों के चेकअप करने के ढंग से वह इंप्रेस हो गईं। उन्होंने अपनी रिपोर्ट में जो लिखा उसके आधार पर मैमोग्राफी कराई गई। इसमें स्टेज 2 का कैंसर पकड़ में आया।
ममता ने बताया कि अगर एमटीई से जांच नहीं हुई होती तो स्टेज 2 में कैंसर पकड़ में नहीं आता। MTE की वजह से बीमारी पकड़ में आई, इलाज समय से शुरू हुआ और आज वह पूरी तरह स्वस्थ हैं।
एमटीई की जांच कितनी प्रभावी है, इसे एक स्टडी से समझा जा सकता है। इसे भारत और जर्मनी की मेडिकल संस्थाओं ने मिलकर पूरा किया है।
एमटीई की जांच कितनी असरदार होती है इसे लेकर दिल्ली के सीके बिरला अस्पताल में एक रिसर्च की गई। ये ग्राफिक देख लेते हैं-
दृष्टिहीन लड़कियां 1% ही मिस कर सकती हैं 
दिल्ली के सीके बिरला हॉस्पिटल में सर्जिकल ऑन्कोलॉजी के डायरेक्टर डॉ. मंदीप सिंह बताते हैं कि क्लिनिकल ब्रेस्ट एग्जामिनेशन (CBE) में पांच में से चार में गलत रिजल्ट मिलता है। वहीं डिजिटल मैमोग्राफी में भी 25% मामलों में लंप या ट्यूमर की पहचान नहीं हो पाती।
इस स्टडी से पता चला कि दृष्टिहीन लड़कियां टैक्टाइल ब्रेस्ट जांच में महज 1% मामलों में ही लंप का पता लगाने में चूक सकती हैं। यानी दृष्टिहीन लड़कियों द्वारा टैक्टाइल ब्रेस्ट एग्जामिनेशन करने से ब्रेस्ट कैंसर की शुरुआती स्टेज में ही पहचान हो सकती है।
क्या टैक्टाइल जांच मैमोग्राम और अल्ट्रासाउंड का विकल्प हो सकती है? 
नहीं, डॉ. कंचन कौर ने बताया कि एमटीआई की जांच मैमोग्राफी और अल्ट्रासाउंड को रिप्लेस नहीं कर सकती। एमटीआई की जांच के बाद यदि कोई लंप या ट्यूमर मिलता है तो डॉक्टर उसे रेडियोग्राफी या अल्ट्रासाउंड से कंफर्म करते हैं।
लेकिन यह सही है कि भारत में ब्रेस्ट कैंसर के जितने मामले सामने आते हैं उस लिहाज से सबकी मैमोग्राफी नहीं हो सकती।
डॉ. मंदीप बताते हैं कि भारत में सेल्फ ब्रेस्ट एग्जामिनेशन भी नहीं किया जाता तो मैमोग्राफी दूर की बात है।
दूसरा, मैमोग्राफी और अल्ट्रासाउंड के कई साइड इफेक्ट्स भी हैं। रेडिएशन एक्सपोजर का खतरा होता है। ये मशीनें महंगी होती हैं, इन्हें चलाने के लिए ट्रेंड प्रोफेशनल्स चाहिए जिनकी भारत में कमी है। इन्हें सभी कोई नहीं चला सकता। जहां ये मशीनें लगती हैं उसकी कई गाइडलाइंस हैं। यह PNDT (प्री कान्सेप्शन प्री नेटल डायग्नोस्टिक टेक्नीक्स एक्ट) के दायरे में आता है।
ऐसे में टैक्टाइल जांच को सबसे प्रभावी बनाया जा सकता है।
कम उम्र की महिलाओं के लिए मैमोग्राफी सटीक नहीं 
डॉ. मंदीप बताते हैं कि भारतीय महिलाओं में पश्चिमी देशों की महिलाओं के मुकाबले ‘डेंस ब्रेस्ट’ होते हैं इसलिए मैमोग्राम से भी सही इमेज नहीं मिलती।
डेंस ब्रेस्ट यानी ब्रेस्ट में टिश्यूज और मिल्क डक्ट्स ज्यादा होना।
40% से अधिक भारतीय महिलाओं में ‘घने ब्रेस्ट’ मिलते हैं। ग्लैनड्यूलर टिश्यूज और कैंसर वाले टिश्यूज दोनों मैमोग्राम में सफेद दिखते हैं। जब ब्रेस्ट में बहुत अधिक नॉर्मल व्हाइट टिश्यूज होंगे तो इनके बीच ट्यूमर छुप जाते हैं। मैमोग्राम भी इसे पकड़ नहीं पाता।
PGI चंडीगढ़ में हुई रिसर्च में बताया गया कि उम्र के साथ ब्रेस्ट डेंसिटी घटती जाती है। पीरियड्स, प्रीमेनोपॉज और पोस्ट मेनोपॉज में ब्रेस्ट डेंसिटी अलग-अलग होती है।
रिसर्च में यह भी जानकारी दी गई कि अलग-अलग ह्यूमन रेस और भौगोलिक एरिया में ब्रेस्ट डेंसिटी कम-अधिक हो सकती है।
यूरोप और अमेरिका की महिलाओं की ब्रेस्ट भारतीय महिलाओं की तुलना में कम घनी होती हैं।
द कंफेडेरेशन ऑफ इंडियन इंडस्ट्री (CII) की रिपोर्ट ‘द ब्रेस्ट कैंसर लैंडस्केप इन इंडिया’ में बताया गया है कि 30 वर्ष की उम्र में ही भारतीय लड़कियां ब्रेस्ट कैंसर का शिकार हो रही हैं।
डॉ. मंदीप बताते हैं कि कम उम्र में भारतीय महिलाओं में डेंस ब्रेस्ट होती हैं। इससे मैमोग्राफी में ट्यूमर पकड़ना मुश्किल होता है। यानी ‘फॉल्स रिजल्ट’ मिलता है।
मैमोग्राम 40 साल के नीचे की उम्र में प्रभावी नहीं होता, 40 से 50 की उम्र के बीच कुछ हद तक कारगर है और 50 से ऊपर यह सबसे अधिक इफेक्टिव होता है।
एमटीई के लिए चुनौतियां क्या हैं?
दिल्ली में NAB इंडिया सेंटर फॉर ब्लाइंड वुमन एंड डिसेबिलिटी स्टडीज की फाउंडर शालिनी खन्ना सोढ़ी ने बताया कि ब्लाइंड लड़कियों को प्रशिक्षित करना बहुत बड़ा चैलेंज है। छह महीने की ट्रेनिंग होती है जिसमें एक ब्लाइंड लड़की पर 2 लाख रुपए खर्च होते हैं।
ये लड़कियां सामान्य बैकग्राउंड से होती हैं। वे अपने ही घरों में उपेक्षित होती हैं। कम पढ़-लिख पाती हैं। NAB में आने वाली कई लड़कियां छठी-आठवीं तक ही पढ़ी होती हैं। अपने देश में ब्लाइंड लड़कियों के लिए साइंस की पढ़ाई तो काफी मुश्किल है।
ऐसे में उन्हें एनाटॉमी, ब्रेस्ट की पूरी जानकारी देना और समझाना मुश्किल होता है।
शालिनी बताती हैं कि ब्लाइंड लड़कियों को पहले अपनी केयर करना सिखाया जाता है। बिस्तर बनाना, खाना बनाना, ट्रैवल करने से सिखाने की शुरुआत होती है। उन्हें सेंटर से ऑटो पकड़ने, मेट्रो में सफर करने की ट्रेनिंग दी जाती है। वो जब पूरे कॉन्फिडेंस से ये कर लेती हैं तब थ्योरी क्लासेज शुरू होती हैं।
भारत में पश्चिमी देशों के मुकाबले ब्रेस्ट कैंसर की स्क्रीनिंग काफी कम है। यही कारण है कि ब्रेस्ट कैंसर के सबसे ज्यादा मामले भारत में हैं-
2017 में दिल्ली में पहले बैच की ट्रेनिंग हुई 
शालिनी खन्ना और डॉ. कंचन कौर ने छह साल पहले जर्मनी में जाकर ब्रेस्ट टैक्टाइल एग्जामिनेशन के पूरे कॉन्सेप्ट को समझा। भारत में इसे शुरू करने का श्रेय इन दोनों महिलाओं को जाता है।
शालिनी ने बताया कि दुनिया में ब्रेस्ट कैंसर के सबसे अधिक केस भारत में मिलते हैं और भारत में ही सबसे अधिक नेत्रहीन लड़कियां भी हैं। जब हमने डॉ. फ्रैंक हॉफमैन के प्रोजेक्ट ‘डिस्कवरिंग हैंड्स’ के बारे में सुना तो हमे लगा कि भारत में इसे क्यों नहीं शुरु किया जा सकता।
इस तरह 2017 में देश में MTE का पहला बैच शुरू हुआ। जर्मनी और भारत में होने वाली ट्रेनिंग में अंतर है। जर्मनी के मुकाबले भारत में एमटीई का कोर्स लंबा होता है। वहां जर्मन भाषा में ही एमटीई की ट्रेनिंग होती है जबकि हमारे यहां इसकी पढ़ाई अंग्रेजी में की जाती है।
मेडिकल टर्मिनोलॉजी इंग्लिश में हैं। इसलिए गरीब घरों से आने वाली लड़कियों को पहले अंग्रेजी सिखानी पड़ती है, फिर साइंस और कंप्यूटर। एक बैच में 8 लड़कियां ट्रेन की जाती हैं। अब तक निकले तीन बैच में पहले बैच में 8, दूसरे तीसरे बैच में 6 लड़कियों को ट्रेनिंग दी गई है। 2019 के बैच में नेपाल की लड़कियां थीं।
MTE Meenakshi Gupta getting trained on pasting DOCOS (braille tape) on Dummy"
देश में अब तक केवल 8 MTE, 5000 महिलाओं की जांच कर चुकीं
देश में अभी कुल मिलाकर 8 एमटीई हैं जो देश के अलग-अलग अस्पतालों में काम कर रही हैं। 2018 से लेकर अब तक पांच हजार से अधिक महिलाओं की जांच एमटीई ने की है।
सोनल प्रकाश बताती हैं कि एमटीई को ब्रेस्ट और एनाटॉमी के बारे में पढ़ाया जाता है। ये प्रैक्टिकल मॉडल पर सीखती हैं। छह महीने बाद जर्मन बेस्ड डॉक्टर की निगरानी में इनकी परीक्षा होती है। इसके बाद तीन महीने के लिए किसी अस्पताल में उन्हें इंटर्नशिप करनी होती है। इसके बाद ही इन्हें नौकरी पर रखा जाता है।
हालांकि एमटीई की चुनौतियां कई हैं। पेशेंट के ब्रेस्ट का आकार क्या है, डेंसिटी क्या है, एमटीई का एक्सपीरियंस क्या है इन सबके आधार पर ही रिजल्ट निर्भर करता है।
दिल्ली, बेंगलुरू के साथ गुजरात के वापी और टीएमएच मुंबई में एमटीई मॉडल को अपनाया जा रहा है। वाराणसी में भी इसकी शुरुआत करने की तैयारी है।
स्क्रीनिंग में देरी से ब्रेस्ट कैंसर का पता एडवांस स्टेज में चल पाता है। इससे जीने का सर्वाइवल रेट भी कम हो जाता है-
अमेरिका के मुकाबले भारत में ब्रेस्ट कैंसर पर जागरूकता कम
डॉ. मनदीप सिंह ने बताया कि भारत में हर साल 1.80 लाख ब्रेस्ट कैंसर के नए मामले सामने आते हैं। इनमें से 90 हजार की जान चली जाती है।
यानी भारत में ब्रेस्ट कैंसर की मृत्यु दर 50% है। नेशनल कैंसर रजिस्ट्री प्रोग्राम (NCRP) की रिपोर्ट में बताया गया है कि 45 से 49 वर्ष के बीच के ब्रेस्ट कैंसर के केस अधिक बढ़ रहे हैं।
JCO ग्लोबल ओंकोलॉजी में छपी रिपोर्ट में जीएस भट्‌टाचार्या कहते हैं कि भारत में अधिकतर महिलाएं ब्रेस्ट स्क्रीनिंग के लिए तब पहुंचती हैं जब ब्रेस्ट कैंसर एडवांस स्टेज में पहुंच जाता है।
यदि भारत और अमेरिका की तुलना करें तो अमेरिका में 60 से 70% महिलाओं के स्टेज 1 में ही ब्रेस्ट कैंसर की पहचान हो पाती है जबकि भारत में 1 से 8% महिलाएं ही स्टेज 1 में स्क्रीनिंग के लिए आ पाती हैं।
अमेरिका में 10% महिलाएं स्टेज 4 में अस्पताल पहुंचती हैं जबकि भारत में 24% महिलाएं स्टेज 4 में अस्पताल आ पाती हैं। वहीं 29 से 52% भारतीय महिलाओं को स्टेज 3 में जाकर ब्रेस्ट कैंसर का पता चलता है।
एमटीई की सबसे अधिक जरूरत भारत में क्यों है?
भारत में 1.30 करोड़ ब्लाइंड महिलाएं हैं। ब्लाइंड लड़कियों को मेडिकल टैक्टाइल एग्जामिनर के रूप में प्रशिक्षित करने से अधिक से अधिक स्क्रीनिंग होगी, कैंसर के एडवांस स्टेज में पहुंचने से पहले ही कैंसर का पता चल सकेगा और महिला को असमय मृत्यु से बचाया जा सकेगा।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।